एक सप्ताह में दूसरी बार ट्यूब लीकेज से 10 नंबर यूनिट बंद
सतपुड़ा पॉवर प्लांट की 250 मेगावाट क्षमता वाली 10 नंबर इकाई सोमवार को ट्यूब लीकेज के कारण बंद हो गई। सप्ताह भर में ट्यूब लीकेज से यह दूसरी बार इकाई बंद हुई है। प्लांट की कुल 3 इकाइयों से ही उत्पादन लिया जा रहा है। उत्पादन सिमटकर 522 मेगावाट के आस-पास रह गया है। तीन बड़ी इकाइयां बंद रहने से पॉवर प्लाट प्रबंधन को आर्थिक नुकसान उठाना पड़ रहा है।
सतपुड़ा पॉवर प्लांट की 10 नंबर इकाई दोपहर में ट्यूब लीकेज से बंद हो गई। यही इकाई पिछले सप्ताह यानी 21 दिसंबर को भी ट्यूब लीकेज से बंद हुई थी। जल्द सुधार कर मंगलवार को शुरू भी कर दिया था। सप्ताह भर में दूसरी बाद इकाई की एक ही समस्या से बंद होना सवाल खड़े कर रहा है। पॉवर प्लांट की 8 नंबर इकाई टरबाइन की ब्लेड टूटने से बंद पड़ी है। इससे भी उत्पादन नहीं हो रहा है। प्लांट की 6 नंबर इकाई से 164, 7 से 176 और 9 नंबर इकाई से 182 मेगावाट उत्पादन लिया जा रहा है।
ट्रांसफार्मर नहीं आया, सुधार में लगेगा समय
इधर सतपुड़ा पॉवर प्लांट की 11 नंबर इकाई करीब छह महीने से बंद पड़ी है। इसका जनरेटर ट्रांसफार्मर जल गया था। पॉवर प्लांट प्रबंधन ने ट्रांसफार्मर बुलवाया है। सोमवार को जनरेटर ट्रांसफार्मर भोपाल से ही नहीं निकला था। जानकारी के अनुसार उक्त ट्रांसफार्मर होशंगाबाद, इटारसी होकर सारनी नहीं पहुंचेगा। इसके रूट को हरदा से डायवर्ट किया है। हरदा, बैतूल होकर ट्रांसफार्म सारनी पहुंचेगा। यानी 15 दिनों का समय लग सकता है। इसके बाद इंस्टॉल करने और टेस्ट में एक से डेढ़ महीने और लग सकते हैं।
इकाई में ट्यूब लीकेज से आई परेशानी
पॉवर प्लांट की 10 नंबर इकाई ट्यूब लीकेज से सोमवार को दोपहर बाद बंद हो गई। प्लांट की 6, 7 और 9 नंबर इकाई से उत्पादन लिया जा रहा है। प्लांट की 8 नंबर इकाई के सुधार का काम भी शुरू कर दिया है। शशिकांत मालवीया, पीआरओ सतपुड़ा प्लांट
hin_Deva hin_Deva hin_Deva hin_Deva hin_Deva hin_Deva hin_Deva